สรุปภาวะตลาดต่างประเทศ ประจำวันที่ 5 ส.ค. 2562
สรุปภาวะตลาดต่างประเทศ ประจำวันที่ 5 ส.ค. 2562
สรุปภาวะตลาดต่างประเทศ ประจำวันที่ 5 ส.ค. 2562
6 ส.ค. 2562

ดัชนีดาวโจนส์ตลาดหุ้นนิวยอร์กปิดร่วงลงหนักสุดในรอบ 1 ปีเมื่อคืนนี้ (5 ส.ค.) เนื่องจากนักลงทุนกังวลว่าสงครามการค้าระหว่างสหรัฐและจีนอาจทวีความรุนแรงมากขึ้น หลังจากที่จีนปล่อยให้หยวนอ่อนค่าลงสู่ระดับต่ำสุดในรอบ 11 ปี และประกาศระงับการนำเข้าสินค้าเกษตรจากสหรัฐ เพื่อตอบโต้รัฐบาลสหรัฐที่ขู่เรียกเก็บภาษีสินค้านำเข้าจากจีนเพิ่มอีก 3 แสนล้านดอลลาร์
ดัชนีเฉลี่ยอุตสาหกรรมดาวโจนส์ปิดที่ 25,717.74 จุด ดิ่งลง 767.27 จุด หรือ -2.90% ขณะที่ดัชนี S&amp;P500 ปิดที่ 2,844.74 จุด ลดลง 87.31 จุด หรือ -2.98% และดัชนี Nasdaq ปิดที่ 7,726.04 จุด ลดลง 278.03 จุด หรือ -3.47%
ตลาดหุ้นยุโรปปิดร่วงลงอย่างหนักเมื่อคืนนี้ (5 ส.ค.) โดยถูกกดดันจากความวิตกเกี่ยวกับความตึงเครียดทางการค้าที่ลุกลามระหว่างสหรัฐและจีน หลังสหรัฐขู่ที่จะเก็บภาษีนำเข้าสินค้าจีนอีก 10% และจีนระบุว่าจะทำการตอบโต้ นอกจากนี้ การเปิดเผยข้อมูลภาคบริการของเยอรมนีที่ชะลอการขยายตัวในเดือนก.ค. ส่งผลถ่วงตลาดลงด้วย
ดัชนี Stoxx Europe 600 ร่วงลง 2.31% ปิดที่ 369.43 จุด
ดัชนี CAC-40 ตลาดหุ้นฝรั่งเศสปิดที่  5,241.55 จุด ร่วงลง 117.44 จุด หรือ -2.19% ดัชนี DAX ตลาดหุ้นเยอรมันปิดที่ 11,658.51 จุด ลดลง 213.93 จุด หรือ -1.80% และ ดัชนี FTSE 100 ตลาดหุ้นลอนดอนปิดที่ 7,223.85 จุด ดิ่งลง 183.21 จุด หรือ -2.47%
 
ตลาดหุ้นลอนดอนปิดร่วงลงเมื่อคืนนี้ (5 ส.ค.) โดยถูกกดดันจากความวิตกที่เพิ่มขึ้นเกี่ยวกับผลกระทบของความตึงเครียดด้านการค้าระหว่างสหรัฐ-จีน โดยหุ้นกลุ่มผู้ผลิตน้ำมัน, กลุ่มธนาคาร, กลุ่มเหมืองแร่ และ กลุ่มประกัน ร่วงลงตามกัน
ดัชนี FTSE 100 ตลาดหุ้นลอนดอนปิดที่ 7,223.85 จุด ร่วงลง 183.21 จุด หรือ -2.47%
 
สัญญาทองคำตลาดนิวยอร์กปิดพุ่งขึ้นเมื่อคืนนี้ (5 ส.ค.) เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย หลังจากดัชนีดาวโจนส์ตลาดหุ้นนิวยอร์กดิ่งลงกว่า 700 จุด ท่ามกลางความวิตกกังวลเกี่ยวกับสงครามการค้าระหว่างสหรัฐและจีน นอกจากนี้ การอ่อนค่าของสกุลเงินดอลลาร์ยังช่วยเพิ่มความน่าดึงดูดให้กับทองคำ
สัญญาทองคำตลาด COMEX (Commodity Exchange) ส่งมอบเดือนธ.ค. พุ่งขึ้น 19 ดอลลาร์ หรือ 1.3% ปิดที่ 1,476.5   ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 12.3 เซนต์ หรือ 0.76% ปิดที่ 16.393 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 4.90 ดอลลาร์ หรือ 0.57% ปิดที่ 857.90 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง 1.7% เมื่อคืนนี้ (5 ส.ค.) เนื่องจากนักลงทุนกังวลว่าสงครามการค้าระหว่างสหรัฐและจีนจะส่งผลกระทบต่ออุปสงค์น้ำมัน ขณะที่นักลงทุนจับตารายงานสต็อกน้ำมันดิบประจำสัปดาห์ของสหรัฐซึ่งมีกำหนดเปิดเผยในวันพรุ่งนี้
สัญญาน้ำมันดิบ WTI ส่งมอบเดือนก.ย. ลดลง 97 เซนต์ หรือ 1.7% ปิดที่ 54.69 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ร่วงลง 2.08 ดอลลาร์ หรือ 3.36% ปิดที่ 59.81 ดอลลาร์/บาร์เรล
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (5 ส.ค.) เนื่องจากความวิตกกังวลเกี่ยวกับผลกระทบของสงครามการค้าระหว่างสหรัฐและจีนได้ส่งผลให้นักลงทุนหันไปถือครองสกุลเงินที่เป็นสินทรัพย์ปลอดภัย เช่นเงินเยนและฟรังก์สวิส
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 106.03 เยน จากระดับ 106.56 เยน และอ่อนค่าเมื่อเทียบกับฟรังก์สวิส ที่ระดับ 0.9736 ฟรังก์ จากระดับ 0.9824 ฟรังก์ แต่ดอลลาร์สหรัฐแข็งค่าขึ้นเล็กน้อยเมื่อเทียบกับดอลลาร์แคนาดา ที่ระดับ 1.3217 ดอลลาร์แคนาดา จากระดับ 1.3211 ดอลลาร์แคนาดา
ยูโรแข็งค่าขึ้นสู่ระดับ 1.1202 ดอลลาร์ จากระดับ 1.1111 ดอลลาร์ ขณะที่เงินปอนด์อ่อนค่าลงแตะที่ระดับ 1.2141 ดอลลาร์ จากระดับ 1.2157 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6760 ดอลลาร์สหรัฐ จากระดับ 0.6795 ดอลลาร์สหรัฐ